Reën bring effense verligting vir KapenaarsArgieffoto ter illustrasie. (Foto: Unsplash) Terwyl die kraaie die afgelope naweek in die Wes-Kaap weer behoorlik gegaap het weens uiters warm temperature, kan inwoners van dié provinsie vandeesweek effense verligting verwag. Volgens Puseletso Mofokeng, ’n senior weervoorspeller verbonde aan die Suid-Afrikaanse Weerdiens (SAWD), is daar van Dinsdagmiddag af ’n 30%-kans op reën vir groot gedeeltes van die provinsie. Dit sluit egter die noordelike dele van die provinsie uit. “Reën, wat met koeler temperature gepaard sal gaan, word tot Woensdag vir die meeste dele van die provinsie voorspel,” sê Mofokeng. Teen Woensdag word ’n 60%-kans vir reën langs die suidelike kus – van Kaap Agulhas tot Plettenbergbaai – verwag. Die reën sal teen Woensdagmiddag in die omgewing van Worcester en Malmesbury en omliggende gebiede begin opklaar. “Teen Donderdag sal die meeste wolke weg wees en temperature sal stelselmatig weer styg.” Die kwik het die afgelope naweek tot in die hoë 30’s gestyg en Kapenaars behoortlik laat sweet. Temperature van tot 38 °C is in Vredendal aangemeld, gevolg deur Oudtshoorn met 35 °C. In die Worcester‑, Paarl‑, Malmesbury‑ en Beaufort-Wes‑omgewing het die kwik tot 36 °C gestyg. Die weerdiens voorspel soortgelyke temperature vir die komende naweek.